Source: http://www.kendejulia.hu/cikkek/tarsasagi-jogi-informaciok/vegelszamolasieljaras.html
Timestamp: 2018-07-16 14:17:09
Document Index: 4968332

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Üdvözlöm Dr. Kende Júlia ügyvéd honlapján! - Társasági jogi információk - Végelszámolási eljárás
Kezdőlap » Társasági jogi információk » Végelszámolási eljárás
A végelszámolás a gazdasági társaságok megszüntetésének egyik formája, melynek eredményeképpen a társaság jogutód nélkül megszűnik.
A végelszámolás megindulhat hivatalból (azaz a cégbíróság kérelem nélkül törli a céget a cégjegyzékből), illetve kérelemre. Most a kérelemre megindult végelszámolási eljárás rövid ismertetése következik.
A végelszámolás a társaság legfőbb szervének elhatározása alapján indul meg. Vannak azonban olyan esetek, amikor a jogszabály kizárja a végelszámolási eljárás elhatározását, illetve a megindult eljárás befejezését. Ezek a következők:
nem határozható el a végelszámolás a cég fizetésképtelenségét megállapító végzés kézhezvételét követően, a felszámolás elrendelésével pedig a folyamatban lévő végelszámolás megszűnik
nem határozható el a végelszámolás és a már megindult végelszámolás nem fejezhető be, ha a büntetőügyben eljáró bíróság vagy ügyész a céget, illetve a cégbíróságot arról értesíti, hogy a céggel szemben büntetőjogi intézkedés alkalmazására kerülhet sor
a megindult végelszámolási eljárást a büntetőügyben eljáró bíróság határozatának jogerőre emelkedéséig nem lehet befejezni, illetve az e határozatban alkalmazott büntetőjogi intézkedés végrehajtásának befejezéséig a cég nem törölhető.
A végelszámolás tehát annak elhatározásával kezdődik. Ennek során a társaság kijelöli a végelszámolót – aki az esetek legnagyobb részében a társaság vezető tisztségviselője – meghatározza az esetleges díjazását, a végelszámolás kezdő időpontját. Ezt követően a végelszámoló megkezdi a törvényben meghatározott feladatai teljesítését.
Melyek a végelszámoló főbb feladatai, jogai, kötelezettségei az eljárás során?
· a végelszámoló a végelszámolás során a cég vagyoni helyzetét felméri, követeléseit behajtja, tartozásait kiegyenlíti, jogait érvényesíti és kötelezettségeit teljesíti, vagyoni eszközeit pedig szükség esetén értékesíti. A hitelezők kielégítése után fennmaradó vagyont a cég tagjai között pénzben vagy természetben felosztja és a cég működését megszünteti
· elkészíti a végelszámolási nyitómérleget
· gondoskodik a cég vagyonának megóvásáról, az értékesítésre nem kerülő vagyon megőrzéséről
· amennyiben a végelszámolás egy évnél tovább tart, évente tájékoztatót készít a legfőbb szerv (jellemzően taggyűlés, tagok gyűlése) és a cégbíróság részére, melyben be kell mutatnia a végelszámolás alatt álló cég helyzetét, annak okát, hogy az eljárás befejezésére miért nem került még sor, továbbá tájékoztatást kell adnia az eljárás befejezésének várható időpontjáról is
· jogosult a cég által kötött szerződéseket azonnali hatállyal felmondani, vagy ha a felek egyike sem teljesített szolgáltatást, a szerződéstől elállni
· a vitatott igények fedezetére lekötött tartalékot képez
· köteles gondoskodni a cég iratanyagának elhelyezéséről
· köteles a végelszámolás alatt álló cég biztosítottjainak adatait átadni a nyugdíjbiztosítási igazgatási szervnek, illetve az erről szóló igazolást átadni a cégbíróságnak
A végelszámoló az elhatározást követően kérelemben jelenti be a cégbíróság részére a végelszámolás megindításának tényét, a végelszámoló személyét, illetve a korábbi vezető tisztségviselő (ügyvezető, beltag) jogviszonyának megszűnését.
Abban az esetben, ha a végelszámolás időpontjában a cégnek vagyona van, azt fel kell osztani, a végelszámolónak pedig vagyonfelosztási javaslatot készíteni.
Közlemény közzététele:
A cégbíróság az eljárás megindítását, illetve a végelszámolással kapcsolatos adatokat a cégközlönynek közzététel céljából köteles megküldeni, illetve a cégnek – szükség esetén – tájékoztatnia kell az illetékes hatóságokat is az eljárás megindításáról.
A közlemény közzétételének az a jelentősége, hogy a társaság abban hívja fel az esetleges hitelezők figyelmét, hogy a cég megkezdődött jogutód nélküli megszűnési eljárására tekintettel követeléseiket a közzétételtől számított 40 napon belül jelentsék be.
Amennyiben a közzétételt követően hitelezői igénybejelentés érkezik, az igénybejelentési határidő elteltét követő tizenöt napon belül a követelésekről jegyzéket készít, ezen belül külön kimutatja az elismert és a vitatott hitelezői igényeket. A követelések jegyzékét a végelszámoló további tizenöt napon belül benyújtja a cégbírósághoz a nyilvános cégiratok közé történő elhelyezés céljából. A vitatott hitelezői igények hitelezőit a végelszámoló a követelésük ilyen minősítéséről ugyanezen időtartam alatt értesíti.
· az adóbevallásokat,
· a végelszámolás utolsó üzleti évéről készült számviteli törvény szerinti beszámolót, amelynek mérlegében az eszközök, illetve az esetleges kötelezettségek piaci értéken szerepelnek, a piaci értéken történő értékelésnek az eredményre gyakorolt hatását az eredménykimutatás tartalmazza,
· a vagyonfelosztási javaslatot, amelyben a végelszámoló díjának mértékére is indítványt tesz,
· a végelszámolási időszak gazdasági eseményeinek bemutatásáról szóló összefoglaló értékelést (zárójelentést), valamint
· a cég vagyoni részesedésével működő jogalanyok, illetve a részvételével működő társadalmi szervezetek, alapítványok sorsára vonatkozó javaslatot.
A végelszámolás lefolytatásával kapcsolatos költségek:
A végelszámoló által benyújtott, a cég törlésére irányuló kérelem illetékmentes, és a cég törlését tartalmazó végzés közzétételéért közzétételi költségtérítést nem kell fizetni, tehát az egyetlen költség, amely a végelszámolási eljárással kapcsolatban keletkezik, az az ügyvédi munkadíj, illetve az említett közlemény Cégközlönyben való közzétételéért fizetendő egyszer 15.000,- Ft.
A végelszámolás tehát maximum 3 évig tarthat. Amennyiben az elhatározástól számított 120 napon belül a társaság a végleszámolást befejezi, akkor arra ún. egyszerűsített módon kerülhet sor.
Az egyszerűsített végelszámolás rövid ismertetése:
A végelszámolás elhatározását a végelszámoló 8 napon belül köteles kezdeményezni a végelszámolás megindításáról szóló közlemény közzétételét.
Egyszerűsített a végelszámolás azért, mert a végelszámolónak csupán egyszer kell változásbejegyzési kérelmet benyújtani a cégbíróságra.
Figyelem! Egyszerűsített végelszámolást kizárólag betéti társaság és közkereseti társaság folytathat le!
Kizárt azonban a végelszámolás egyszerűsített módon való befejezése, amennyiben
a vitatott igénye miatt a hitelező a cég ellen peres eljárást indít, vagy az egyszerűsített végelszámolás lefolytatására előírt határidő az eljárás folyamatban léte alatt lejárt
ha végelszámolási kifogással kapcsolatos eljárás van folyamatban
ha az egyszerűsített végelszámolás alatt előreláthatóvá válik, hogy az egyszerűsített végelszámolás befejezése határidőben nem történhet meg.
Fontos megjegyezni, hogy egyszerűsített végelszámolás lefolytatására csak akkor van mód, ha a társaságnak nincs semmiféle tartozása.